CELEX: 52014XG0204(02)
Language: et
Date: 2014-02-04
Title: Nõukogu ja nõukogus kokku tulnud liikmesriikide valitsuste esindajate järeldused meediavabaduse ja meedia mitmekesisuse kohta digitaalses keskkonnas

4.2.2014   
            
            
               ET
            
            
               Euroopa Liidu Teataja
            
            
               C 32/6
            
         Nõukogu ja nõukogus kokku tulnud liikmesriikide valitsuste esindajate järeldused meediavabaduse ja meedia mitmekesisuse kohta digitaalses keskkonnas
   2014/C 32/04
   EUROOPA LIIDU NÕUKOGU JA NÕUKOGUS KOKKU TULNUD LIIKMESRIIKIDE VALITSUSTE ESINDAJAD,
   MÄRKIDES, ET:
   
               1.
            
            
               meediavabadus ja mitmekesisus on Euroopa Liidu põhiõiguste hartas sätestatud põhiväärtused. Need on demokraatia olulised tugisambad, kuna meedial on oluline osa läbipaistvuse ja vastutuse tagamisel ning see mõjutab avalikku arvamust ja kodanike osalemist otsustusprotsessis ning kodanike panustamist sellesse protsessi;
            
         
               2.
            
            
               viimastel aastatel on Euroopa Liidus meediavabaduse ja mitmekesisusega seoses täheldatud mitmeid probleeme. Need probleemid on tulnud esile kohtuvaidluste, ametlike järelepärimiste, Euroopa Parlamendi ja valitsusväliste organisatsioonide raportite ning samuti liikmesriikide parlamentides ja Euroopa Parlamendis toimuvate arutelude kaudu;
            
         
               3.
            
            
               meediaomandi ja rahastamisallikate läbipaistvus on olulise tähtsusega meediavabaduse ja mitmekesisuse tagamiseks;
            
         
               4.
            
            
               ajakirjanike kaitsmine lubamatu mõjutamise eest on kesksel kohal meediavabaduse tagamisel, mis muutub olulisemaks majanduskriisi ja meediasektori ümberkujundamise ajal;
            
         
               5.
            
            
               ajakirjanike allikate piisava kaitse tagamine on meediavabaduse võtmeelement;
            
         
               6.
            
            
               audiovisuaalmeedia teenuste direktiiv, mis on ELi regulatiivne raamistik audiovisuaalmeedia teenuste vallas, aitab kaasa meediavabaduse ja mitmekesisuse edendamisele. Selle raamistiku jõustamisel on oluline osa audiovisuaalsektorit reguleerivatel pädevatel asutustel liikmesriikides;
            
         
               7.
            
            
               komisjon on rahastanud mitmeid uuringuid, aruandeid, projekte ja koordineerivaid meetmeid meediavabaduse ja mitmekesisuse valdkonnas;
            
         
               8.
            
            
               Euroopa Nõukogu teeb meediavabaduse ja mitmekesisuse vallas väga tähtsat tööd. Selles kontekstis on 2007. aastal Euroopa Nõukogu ja Euroopa Liidu vahel sõlmitud vastastikuse mõistmise memorandumis sõna- ja teabevabadus nende organisatsioonide jagatud prioriteetide ja koostöö põhivaldkondade hulgas;
            
         
               9.
            
            
               internet hõlbustab teabe hankimist ja pakub kodanikele uusi võimalusi ühiskonnas osalemiseks, aruteludeks ja arvamuste kujundamiseks. Samal ajal, kui see aitab kaasa sõnavabaduse saavutamisele ning edendab arvamuste mitmekesisust, tekivad uued probleemid seoses sellega, kuidas inimesed teavet hangivad ja seda hindavad. Erilist tähelepanu tuleks pöörata võimalikele negatiivsetele mõjudele, mis tulenevad nii ülemäärasest koondumisest meediasektoris kui ka sisule juurdepääsu kontrollijate rolli tugevdamisest;
            
         
               10.
            
            
               kuna internet on üleilmne, ei ole võimalik neid teemasid käsitleda geograafiliselt kindlaks määratud piirides,
            
         LEPIVAD KOKKU, ET:
   
               11.
            
            
               meedia suur sõltumatus ja mitmekesisus ei ole oluline mitte üksnes demokraatia seisukohast, vaid toetab ka majanduskasvu ning selle jätkusuutlikkust;
            
         
               12.
            
            
               Euroopa Nõukogul on oluline osa meediavabaduse ja mitmekesisuse standardite kindlaksmääramisel ning koostööd Euroopa Nõukoguga tuleks jätkata ja süvendada;
            
         
               13.
            
            
               teave konkreetse meediakanali omanike kohta ning teiste üksuste ja isikute kohta, kes sellest omandist kasu saavad, peab olema kodanikele kergesti kättesaadav, et nad saaksid pakutavat teavet teadlikult hinnata. Selles kontekstis on tähtis osa meediaoskusel;
            
         
               14.
            
            
               audiovisuaalsektorit reguleerivate asutuste ja teiste asjaomaste pädevate asutuste vaheline koostöö ja parimate tavade vahetus aitab kaasa ELi ühtse turu toimimisele ning avatud ja mitmekesise meediamaastiku tagamisele;
            
         
               15.
            
            
               laialdase meediavabaduse ja mitmekesisuse saavutamine on ELile väga oluline, et tagada usaldusväärsus läbirääkimistel ühinevate riikidega ja rahvusvahelisel areenil,
            
         TERVITAVAD:
   
               16.
            
            
               komisjoni rohelist raamatut „Valmistumine audiovisuaalmaailma täielikuks ühtesulandumiseks” (1),
            
         VÕTAVAD TEADMISEKS:
   
               17.
            
            
               meediavabaduse ja mitmekesisuse kõrgetasemelise töörühma sõltumatu aruande (2) ja meedia tulevikuperspektiivide foorumi sõltumatu aruande (3),
            
         KUTSUVAD LIIKMESRIIKE ÜLES:
   
               18.
            
            
               tagama audiovisuaalsektorit reguleerivate asutuste sõltumatuse;
            
         
               19.
            
            
               võtma asjakohased meetmed, et saavutada meediaomandi tõeline läbipaistvus;
            
         
               20.
            
            
               võtma asjakohased meetmed, et tagada ajakirjanike õigus kaitsta oma allikaid ning et kaitsta ajakirjanikke lubamatu mõjutamise eest;
            
         
               21.
            
            
               võtma riigisisesest kontekstist lähtuvalt asjakohased meetmed, et vältida meediaomandi liigse koondumise võimalikke negatiivseid mõjusid,
            
         KUTSUVAD KOMISJONI ÜLES OMA PÄDEVUSE PIIRES:
   
               22.
            
            
               jätkama selliste projektide toetamist, mille eesmärgiks on ajakirjanike ja meedia valdkonnas tegutsejate kaitse parandamine;
            
         
               23.
            
            
               toetama jätkuvalt ELis meedia mitmekesisust ohustavate tegurite hindamise sõltumatut vaatlusvahendit (Media Pluralism Monitor), mida rakendab Firenzes asuv Euroopa Ülikool-Instituut, ja selle vahendi edasist kasutamist liikmesriikide ja kõigi asjaomaste sidusrühmade poolt;
            
         
               24.
            
            
               pakkuma välja muid kui seadusandlikke meetmeid (4) liikmesriikide audiovisuaalsektorit reguleerivate asutuste vahelise koostöö süvendamiseks ning edendama parimat tava meediaomandi läbipaistvuse vallas;
            
         
               25.
            
            
               hindama kõnealuste meetmete tõhusust järgmiste sammude kavandamiseks,
            
         KUTSUVAD LIIKMESRIIKE JA KOMISJONI ÜLES OMA VASTAVATE PÄDEVUSTE PIIRES:
   
               26.
            
            
               kaitsma, edendama ja rakendama Euroopa Liidu põhiõiguste hartas sätestatud väärtusi ning tegelema selles kontekstis, täielikus kooskõlas subsidiaarsuse põhimõttega, väljakutsetega meediavabaduse ja mitmekesisuse vallas kogu ELis.
            
         
      (1)  Dok 8934/13 – COM(2013) 231 final.
   
      (2)  http://ec.europa.eu/digital-agenda/sites/digital-agenda/files/HLG%20Final%20Report.pdf
   
      (3)  http://ec.europa.eu/information_society/media_taskforce/doc/pluralism/forum/report.pdf
   
      (4)  Komisjon ei nõustu sellega, et osutatakse „muudele kui seadusandlikele meetmetele” ning eelistaks avatumat sõnastust.